
Awgrymiadau Gwych i gael eich CTO yn y wasg
Mae WythnosTG26 yn gyfle gwych i rannu’r gwahaniaeth mae eich sefydliad yn ei wneud yn eich cymuned.
Does dim angen i chi fod yn arbenigwr cyfathrebu na chael llawer o amser i gael sylw yn y wasg leol. Gall stori glir, llun da ac e-bost byr fynd ymhell.
1. Dechreuwch gydag un stori syml
Cyn i chi ysgrifennu unrhyw beth, penderfynwch beth yw eich stori.
Ceisiwch ei gwneud yn benodol. Mae un stori leol gref yn well na cheisio cynnwys popeth y mae eich sefydliad yn ei wneud.
Gallai eich stori ymwneud â’r canlynol:
· gyrrwr neu wirfoddolwr sy’n gwneud gwahaniaeth
· teithiwr y mae ei fywyd wedi’i wella drwy drafnidiaeth gymunedol
· cerbyd, gwasanaeth, prosiect neu bartneriaeth newydd
· gwleidydd neu randdeiliad lleol yn ymweld â’ch sefydliad
· galw am fwy o yrwyr gwirfoddol
· her gyllido neu angen lleol
· dathliad neu ddigwyddiad WythnosTG26

Dyma brawf da: allech chi esbonio’r stori mewn un frawddeg?
Er enghraifft:
· “Mae ein helusen yn dathlu’r gyrwyr gwirfoddol sy’n helpu pobl hŷn i gadw mewn cysylltiad.”
· “Rydym yn gwahodd y rhai sy’n gwneud penderfyniadau yn lleol i weld pam fod trafnidiaeth gymunedol yn bwysig.”
· “Mae angen mwy o yrwyr gwirfoddol arnom i helpu i gadw ein cymuned i symud.”
2. Cadwch eich datganiad i’r wasg yn fyr ac yn lleol
Mae newyddiadurwyr yn brysur, felly gwnewch eich datganiad i’r wasg yn hawdd ei ddeall.
Dylai eich paragraff cyntaf esbonio:
· pwy ydych chi
· beth sy'n digwydd
· ble mae’n digwydd
· pam mae’n bwysig
· sut mae'n cysylltu ag WythnosTG26
Ceisiwch gadw eich datganiad i’r wasg i un dudalen os gallwch chi. Dylech gynnwys y wybodaeth bwysicaf yn agos at y brig, yna ychwanegu rhagor o fanylion isod.
Mae manylion lleol yn bwysig. Dylech gynnwys enw eich tref, dinas, pentref, bwrdeistref neu ranbarth er mwyn i newyddiadurwyr allu gweld yn gyflym pam mae’r stori’n berthnasol i’w cynulleidfa.
3. Rhowch ddyfyniad sy’n swnio’n ddynol
Mae dyfyniad yn lle da i egluro pam mae’r stori’n bwysig.
Gwnewch iddo swnio’n naturiol ac osgoi jargon. Dylai swnio fel rhywbeth y byddai rhywun go iawn yn ei ddweud.
Er enghraifft:
“Mae’r Wythnos Trafnidiaeth Gymunedol yn gyfle i ddathlu’r gyrwyr a’r gwirfoddolwyr sy’n cadw ein cymuned i symud. I lawer o’n teithwyr, mae’r teithiau yma’n ymwneud â llawer mwy na thrafnidiaeth. Maen nhw’n helpu pobl i aros yn annibynnol, i gadw mewn cysylltiad ac i aros yn rhan o fywyd lleol.”
Gallech gynnwys dyfyniad gan:
· eich Prif Swyddog Gweithredol, rheolwr neu gadeirydd
· gyrrwr neu wirfoddolwr
· teithiwr, gyda’u caniatâd
· gwleidydd neu randdeiliad lleol, os ydynt yn gysylltiedig





4. Anfonwch lun da os gallwch chi
Gall llun cryf wneud eich stori’n llawer mwy tebygol o gael ei defnyddio.
Does dim rhaid i chi gael ffotograffydd proffesiynol. Mae llun clir a llachar sy’n cael ei dynnu ar ffôn yn iawn.

Dyma syniadau da ar gyfer ffotograffau:
· gyrrwr neu wirfoddolwr gydag un o’ch cerbydau
· staff a gwirfoddolwyr y tu allan i’ch sefydliad
· teithiwr a gyrrwr gyda’i gilydd, gyda chaniatâd
· gwleidydd neu randdeiliad lleol yn dod i weld eich gwasanaeth
· llun grŵp o ddigwyddiad WythnosTG26
Gwnewch yn siŵr bod gennych ganiatâd pawb sydd i’w weld yn glir yn y llun cyn ei anfon at y wasg.
Pan fyddwch chi’n anfon y llun, cofiwch gynnwys enwau’r bobl sydd yn y llun o’r chwith i’r dde.
5. Gwnewch restr fach o’r wasg
Does dim angen rhestr cyfryngau enfawr arnoch chi.
Dechreuwch gyda thri i bump o gysylltiadau lleol, fel:
· eich papur newydd lleol
· eich gorsaf radio leol
· cylchlythyr eich cyngor neu’ch cymuned
· gwefannau newyddion lleol
· cylchgronau cymunedol
· tudalennau newyddion lleol ar Facebook neu wefannau cymunedol

Chwiliwch am gyfeiriad e-bost cyffredinol y ddesg newyddion, neu ohebydd sy’n rhoi sylw i straeon cymunedol, trafnidiaeth, elusennol neu ddiddordeb lleol.
Cadwch y manylion yn rhywle hawdd er mwyn i chi allu eu defnyddio eto y tro nesaf.



6. Anfonwch e-bost byr
Pan fyddwch yn anfon eich datganiad i’r wasg, cadwch yr e-bost yn fyr.
E-bost enghreifftiol:
Helo,
Rwy’n rhannu stori leol gan [SEFYDLIAD] ar gyfer Wythnos Trafnidiaeth Gymunedol 2026.
Rydyn ni’n [CRYNODEB BYR O’CH STORI].
Rwyf wedi atodi datganiad byr i’r wasg a llun. Rydyn ni hefyd yn fwy na pharod i roi sylw neu drefnu cyfle i dynnu llun os yw hynny’n ddefnyddiol.
Cofion gorau,
[ENW]
Nodwch linell pwnc glir, fel:
Elusen leol yn dathlu gyrwyr yn cadw [LLEOLIAD] i symud yn ystod Wythnos Trafnidiaeth Gymunedol
neu
[SEFYDLIAD] yn nodi Wythnos Trafnidiaeth Gymunedol ac yn galw am fwy o yrwyr gwirfoddol
7. Ewch ar drywydd eich neges unwaith
Os oes gennych amser, ewch ar drywydd eich neges gyda galwad ffôn neu e-bost ddiwrnod neu ddau wedyn.
Fe allech chi ddweud:
Helo, roeddwn i eisiau gwneud yn siŵr eich bod chi wedi cael ein stori Wythnos Trafnidiaeth Gymunedol. Byddem yn hapus iawn i roi mwy o wybodaeth, dyfyniad neu lun os yw’n ddefnyddiol.
Peidiwch â phoeni os na fyddwch chi’n clywed yn ôl. Mae ystafelloedd newyddion yn brysur a gall straeon newid yn gyflym.


8. Rhannwch unrhyw sylw
Os yw eich stori’n cael sylw, rhannwch hi ar eich gwefan, eich cylchlythyr a’ch sianeli cyfryngau cymdeithasol eich hun.
Rhowch wybod i CTA hefyd er mwyn i ni allu helpu i ddathlu a rhannu eich sylw. Gallwch ein tagio ar Facebook a LinkedIn, neu anfon e-bost at comms@ctauk.org.
Rhestr wirio fer
Cyn i chi anfon eich datganiad i’r wasg, gwnewch yn siŵr eich bod wedi cynnwys:
· enw eich sefydliad
· eich lleoliad
· stori glir
· dyfyniad
· manylion cyswllt
· llun, os oes gennych chi un
· dolen i’ch gwefan
· sôn am WythnosTG26
· y thema: Gyrru Cymunedau Ymlaen

